**FOSSDAL**

Fjellstøl til Lussand og Beggevik.

Ligg omlag 500 meter over havet på ein stor flate der elva frå Herdabreidvatna renn framom.

Sela står på gode murar med flor under. Husa er i dag godt vedlikehaldne. Den vanlege stølsdtrifta var det slutt med i slutten av 1950-åra.

Skulle Vossingane koma til sjøen, gjekk ferdslevegen deira frå Bordalen framom Fossdal og ned til Lussand. Namnet Brennevinsteinane på denne ruta fortel sitt. I seinare år har det vore ei årleg markering av denne ferdsla med kløvhestar over fjellet frå Rong til Lussand. Det tok fem timar med kløvhest på denne ferda. Vossingane hadde med seg smør, ost, talg og vadmål til Bergen, og heimatt hadde dei byvarer som salt, rug, turrfisk og brennevin. Slik er det Brennevinssteinane har fått namnet sitt. Om hausten kom Vossingane ned til fjorden for å kjøpa eple.

I nyare tid er det bygd traktorveg frå Lussand opp brattaste lia- til Furevadet. Traktorvegen har også kunna nyttast vidare oppover og innover i turrversbolkar. Framme på fjelltrammen med storfelt utsyn over Hardangerfjorden, ligg hyttefeltet. Folk som har flytt frå Lussand, og som har røtene sine herifrå har bygd seg hytte her.

Gjest Bårdsen har og fare over fjellet her eit par gonger. Fyrste gongen overnatta han på Lussand utan å stela noko. Siste gongen var han inne på Lussandstølen og stal ei trebytte med rjome medan budeiene var på leiting etter buskapen. Gjest Bårdsen for vidare til Kjepsestølen, men vart teken av Kvammalensmannen og trebytta kom til rette att. Trebytta som seinare vart kalla for «Gjestasniken» er no på museet på Utne.

GOD TUR!

Granvin Turlag

Kjelde: *«Stølane i Granvin» av Torbjørn Seim*